CELEX: 32020D1722
Language: fi
Date: 2020-11-16 00:00:00
Title: Komission päätös (EU) 2020/1722, annettu 16 päivänä marraskuuta 2020, EU:n päästökauppajärjestelmässä koko unionille vuotta 2021 varten myönnettävien päästöoikeuksien lukumäärästä (tiedoksiannettu numerolla C(2020) 7704) (ETA:n kannalta merkityksellinen teksti)

18.11.2020   
               
               
                  FI
               
               
                  Euroopan unionin virallinen lehti
               
               
                  L 386/26
               
            
         KOMISSION PÄÄTÖS (EU) 2020/1722,
         annettu 16 päivänä marraskuuta 2020,
         EU:n päästökauppajärjestelmässä koko unionille vuotta 2021 varten myönnettävien päästöoikeuksien lukumäärästä
         
            
               (tiedoksiannettu numerolla C(2020) 7704)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 9 artiklan ja 9 a artiklan,
         sekä katsoo seuraavaa:
         
                     (1)
                  
                  
                     Komission päätöksessä 2010/634/EU (2) vahvistetaan direktiivin 2003/87/EY 9 artiklan ja 9 a artiklan 1 kohdan mukaisesti vuonna 2013 huutokaupattavien tai maksutta jaettavien päästöoikeuksien määrä unionissa. Kroatian unioniin liittymisen ja EU:n päästökauppajärjestelmän (EU ETS) laajentamisen ETA- ja EFTA-maihin sekä sen, että saataville on tullut uusia ja tarkempia tietoja, huomioon ottamiseksi muutettiin komission päätöksellä 2013/448/EU (3) päätöstä 2010/634/EU vastaavasti, ja vahvistettiin päästöoikeuksien lukumääräksi vuonna 2013 unionissa 2 084 301 856 päästöoikeutta. Määrää vähennetään vuosittain lineaarisesti 1,74 prosenttia vuoden 2013 jälkeisinä kalenterivuosina myönnettävien päästöoikeuksien kokonaismäärän määrittämiseksi.
                  
               
                     (2)
                  
                  
                     Euroopan parlamentin ja neuvoston direktiivillä (EU) 2018/410 (4) muutettiin direktiiviä 2003/87/EU lineaarisen vähennyskertoimen nostamiseksi 2,2 prosenttiin vuodesta 2021, ja tämän mukaisesti unionissa vuosittain myönnettävien päästöoikeuksien määrä pienenee 43 003 515 päästöoikeudella. Tällä päätöksellä koko unionille vuodeksi 2021 vahvistettu päästöoikeuksien määrä on pienennetty tällä määrällä.
                  
               
                     (3)
                  
                  
                     Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (5) (’erosopimus’) tuli voimaan 1 päivänä helmikuuta 2020. Erosopimuksen 127 artiklan mukaan direktiiviä 2003/87/EY sovelletaan Yhdistyneeseen kuningaskuntaan 31 päivään joulukuuta 2020 saakka, jolloin erosopimuksen 126 artiklassa vahvistettu siirtymäkausi päättyy. Lisäksi siirtymäkauden päättymisestä alkaen sovelletaan erosopimukseen liitettyä Irlantia/Pohjois-Irlantia koskevaa pöytäkirjaa. Irlantia/Pohjois-Irlantia koskevan pöytäkirjan 9 artiklan ja liitteen 4 mukaisesti direktiiviä 2003/87/EY sovelletaan edelleen Yhdistyneeseen kuningaskuntaan Pohjois-Irlannin sähköntuotannon osalta. Tämän seurauksena Pohjois-Irlannin sähköntuotannon päästöihin sovelletaan päästökauppadirektiiviä siirtymäkauden päätyttyä.
                  
               
                     (4)
                  
                  
                     Koko unionin päästöoikeuksien määrä vuodeksi 2021 olisi sen vuoksi laskettava nykyisten jäsenvaltioiden kansallisten jakosuunnitelmiensa mukaisesti vuosina 2008–2012 myöntämien päästöoikeuksien keskimääräisen vuotuisen määrän perusteella sekä sen osuuden perusteella, joka on myönnetty vuosien 2008–2012 (6) päästöoikeuksien keskimääräisestä vuotuisesta määrästä Pohjois-Irlannin laitosten sähköntuotannon johdosta. Koska kyseinen Pohjois-Irlannissa sijaitseva laitos tuotti viitekaudella sekä sähköä että lämpöä, määritellään tämän laitoksen sähköntuotannon johdosta myönnettävien päästöoikeuksien keskimääräinen vuotuinen määrä vähentämällä lämmöntuotannon päästöt käyttämällä ilmaiseksi jaettavien päästöoikeuksien määrän määrittämisessä käytettävää lämmön vertailuarvoa.
                  
               
                     (5)
                  
                  
                     Lisäksi direktiivin 2003/87/EY 9 a artiklan ja erityisesti sen 1 ja 4 kohdan mukaisesti koko unionin päästöoikeuksien lukumäärässä vuodelle 2021 olisi otettava huomioon uusimmat tieteelliset tiedot kasvihuonekaasujen lämmitysvaikutuksesta sekä se, että Kroatia, Ranska, Saksa, Italia, Slovenia, Espanja, Portugali ja Islanti ovat jättäneet pienet laitokset EU:n päästökauppajärjestelmän ulkopuolelle direktiivin 2003/87/EY 27 artiklan nojalla.
                  
               
                     (6)
                  
                  
                     Vuotta 2021 varten direktiivin 2003/87/EY 9 artiklassa tarkoitetun päästöoikeuksien lukumäärän koko unionissa olisi oltava 1 571 583 007,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Vuotta 2021 varten direktiivin 2003/87/EY 9 artiklassa tarkoitettu päästöoikeuksien lukumäärä koko unionissa on 1 571 583 007.
         
         
            2 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 16 päivänä marraskuuta 2020.
            
               
                  Komission puolesta
               
               Frans TIMMERMANS
               
                  Johtava varapuheenjohtaja
               
            
         
         
            (1)  EUVL L 275, 25.10.2003, s. 32.
         
            (2)  Komission päätös 2010/634/EU, annettu 22 päivänä lokakuuta 2010, EU:n päästökauppajärjestelmässä koko unionille vuotta 2013 varten myönnettävien päästöoikeuksien määrän mukauttamisesta ja komission päätöksen 2010/384/EU kumoamisesta (EUVL L 279, 23.10.2010, s. 34).
         
            (3)  Komission päätös 2013/448/EU, annettu 5 päivänä syyskuuta 2013, Euroopan parlamentin ja neuvoston direktiivin 2003/87/EY 11 artiklan 3 kohdan mukaisista kansallisista täytäntöönpanotoimenpiteistä päästöoikeuksien jakamiseksi maksutta siirtymäaikana (EUVL L 240, 7.9.2013, s. 27).
         
            (4)  Euroopan parlamentin ja neuvoston direktiivi (EU) 2018/410, annettu 14 päivänä maaliskuuta 2018, direktiivin 2003/87/EY muuttamisesta kustannustehokkaiden päästövähennysten ja vähähiilisyyttä edistävien investointien edistämiseksi sekä päätöksen (EU) 2015/1814 muuttamisesta (EUVL L 76, 19.3.2018, s. 3).
         
            (5)  Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL L 29, 31.1.2020, s. 7).
         
            (6)  Koska Kroatia liittyi Euroopan unioniin 1 päivänä heinäkuuta 2013, laskettiin unionin laajuinen päästöoikeuksien määrä Kroatian osalta Kroatian tasavallan liittymisehdoista sekä Euroopan unionista tehdyn sopimuksen, Euroopan unionin toiminnasta tehdyn sopimuksen ja Euroopan atomienergiayhteisön perustamissopimuksen mukautuksista tehdyn asiakirjan liitteessä III olevan 8 kohdan mukaisesti (EUVL L 112, 24.4.2012, s. 21).